Võnnu koolimajaga on olnud pikemat aega seotud G. Suitsu esivanemate ja lähedaste omaste elu ja tegevus. Aastatel 1849-1850 oli siin koolmeistriks luuletaja emapoolne vanaisa Jaan Kerge, keda osalt abistas selles töös algul poeg Johan ja viimasel aastal väimees Hindrek Suits, luuletaja isa, kes siia elama asudes täitis koolmeistri kohuseid aastail 1866-1874. Viimasele järgnes luuletaja lell, hilisem kiriku kellamees Jaan Suits aastail 1874-1892 ja lõpuks luuletaja õemees Daniel Lodi 1892-1922. Siin, kodukoolimajas omandas G. Suits alghariduse (1892-1895). Siin surid ta vanemad- isa Hindrek (ka Hendrik) Suits (1846-1890) ja ema Liis Suits (sünd. Kerge) (1845-1911). . Kodukoha ja -rahvaga jäi luuletaja seotuks õppe-, töö-, ja rännuaastailgi. Majale on asetatud memoriaaltahvel.  Võnnu külakoolis on olnud koolmeistriks veel G. Mootse vanaisa Peeter Mootse (1850-1851) ja Eesti ärkamisaja tegelane, hilisem Helme kihelkonnekooli õpetaja Märt Jakobson (1851-1857). Viimane oli Eesti Kirjameeste Seltsi ja Eesti Aleksandrikooli tegelane, samuti omal ajal populaarse kooliõpiku autor.